14.4.2023
EL
Επίσημη Εφημερίδα της Ευρωπαϊκής Ένωσης
C 132/109 Πέμπτη 6 Οκτωβρίου 2022
Θ.
λαμβάνοντας υπόψη ότι, σύμφωνα με τη Διακυβερνητική πλατφόρμα επιστήμης-πολιτικής για τη βιοποικιλότητα και τις υπηρεσίες οικοσυστημάτων και τη Διακυβερνητική Επιτροπή για την Κλιματική Αλλαγή, η θαλάσσια βιοποικιλότητα διατρέχει σοβαρό κίνδυνο· λαμβάνοντας υπόψη ότι ο Ευρωπαϊκός Οργανισμός Περιβάλλοντος έχει επιστήσει την προσοχή στην τρέχουσα κατάσταση υποβάθμισης του ευρωπαϊκού θαλάσσιου περιβάλλοντος και στην ανάγκη ταχείας αποκατάστασης των θαλάσσιων οικοσυστημάτων μας και εξετάζει τις επιπτώσεις των ανθρώπινων δραστηριοτήτων στο θαλάσσιο περιβάλλον· λαμβάνοντας υπόψη ότι τα θαλάσσια κομβικά σημεία, όπως οι κοραλλιογενείς ύφαλοι, η μαγκρόβια βλάστηση και οι βυθοί με θαλάσσια βλάστηση, υποβαθμίζονται σε μεγάλο βαθμό και απειλούνται από την κλιματική αλλαγή και τη ρύπανση·
Ι.
λαμβάνοντας υπόψη ότι η μη επίτευξη των στόχων της συμφωνίας του Παρισιού θα έχει τεράστιες περιβαλλοντικές επιπτώσεις και οικονομικό κόστος, μεταξύ άλλων θα ενισχύσει την πιθανότητα επίτευξης των σημείων καμπής στα οποία τα επίπεδα της θερμοκρασίας θα αρχίσουν να περιορίζουν την ικανότητα της φύσης να απορροφά άνθρακα στους ωκεανούς·
ΙΑ. λαμβάνοντας υπόψη ότι οι φάλαινες ενισχύουν την παραγωγικότητα των οικοσυστημάτων και διαδραματίζουν σημαντικό ρόλο στη δέσμευση άνθρακα από την ατμόσφαιρα· λαμβάνοντας υπόψη ότι κάθε μεγάλη φάλαινα δεσμεύει κατά μέσο όρο 33 τόνους CO2 στη διάρκεια της ζωής της· λαμβάνοντας υπόψη ότι, σύμφωνα με υπολογισμούς του Διεθνούς Νομισματικού Ταμείου, εάν δινόταν η δυνατότητα να επανέλθει ο αριθμός των φαλαινών στα επίπεδα προ φαλαινοθηρίας, θα προέκυπτε σημαντική αύξηση του θετικού για το κλίμα φυτοπλαγκτού, με αποτέλεσμα την πρόσθετη δέσμευση εκατοντάδων εκατομμυρίων τόνων CO2 ετησίως, κάτι που ισοδυναμεί με την ξαφνική εμφάνιση 2 δισεκατομμυρίων δέντρων (15)· λαμβάνοντας υπόψη ότι η προστασία των φαλαινών θα πρέπει να αποτελεί προτεραιότητα της διεθνούς διακυβέρνησης των ωκεανών· ΙΒ. λαμβάνοντας υπόψη ότι ο ωκεανός θα πρέπει να αναγνωριστεί σε διεθνές επίπεδο ως παγκόσμιο κοινό αγαθό και θα πρέπει να προστατεύεται λόγω της μοναδικότητάς του και της διασύνδεσής του, καθώς και των βασικών υπηρεσιών οικοσυστήματος που παρέχει, από τις οποίες εξαρτώνται οι σημερινές και οι μελλοντικές γενιές για την επιβίωση και την ευημερία τους· ΙΓ.
λαμβάνοντας υπόψη ότι, χάρη στα γεωγραφικά χαρακτηριστικά και τις ιδιαιτερότητές τους, οι εξόχως απόκεντρες περιοχές και τα νησιά της ΕΕ βοηθούν την ΕΕ να επωφεληθεί από τη γεωστρατηγική, οικολογική, οικονομική και πολιτιστική διάσταση του ωκεανού και να του αναθέσει ευθύνες· λαμβάνοντας υπόψη ότι οι εξόχως απόκεντρες περιοχές και τα νησιά συγκαταλέγονται μεταξύ εκείνων που πλήττονται περισσότερο από την κλιματική αλλαγή, ιδίως όσον αφορά τη βιώσιμη ανάπτυξη, σε σύγκριση με την υπόλοιπη ΕΕ και τον υπόλοιπο ανεπτυγμένο κόσμο·
ΙΔ. λαμβάνοντας υπόψη ότι ο Ευρωπαϊκός Οργανισμός Περιβάλλοντος έχει ορίσει τη διακυβέρνηση των ωκεανών ως τη διαχείριση και τη χρήση των ωκεανών και των πόρων τους με τρόπους που τους διατηρούν υγιείς, παραγωγικούς, ασφαλείς, προστατευμένους και ανθεκτικούς (16)· ΙΕ.
λαμβάνοντας υπόψη ότι η γαλάζια οικονομία της ΕΕ παρέχει 4,5 εκατομμύρια άμεσες θέσεις εργασίας και περιλαμβάνει όλους τους κλάδους και τους τομείς που σχετίζονται με τους ωκεανούς, τις θάλασσες και τις ακτές, όπως η ναυτιλία, οι θαλάσσιες μεταφορές επιβατών, η αλιεία και η παραγωγή ενέργειας, καθώς και οι λιμένες, τα ναυπηγεία, ο παράκτιος τουρισμός και η χερσαία υδατοκαλλιέργεια· λαμβάνοντας υπόψη ότι τα οικονομικά ζητήματα που σχετίζονται με τους ωκεανούς αποτελούν σημαντικό στοιχείο της δέσμης μέτρων της Ευρωπαϊκής Πράσινης Συμφωνίας και του σχεδίου ανάκαμψης, και λαμβάνοντας υπόψη ότι η ανάπτυξη μιας βιώσιμης γαλάζιας οικονομίας, όσον αφορά τα θαλάσσια οικοσυστήματα, θα μπορούσε να τονώσει σημαντικά την οικονομική ανάπτυξη, καθώς και τη δημιουργία θέσεων εργασίας, ιδίως στις παράκτιες και νησιωτικές χώρες και περιφέρειες και στις εξόχως απόκεντρες περιοχές (17)·
ΙΣΤ. λαμβάνοντας υπόψη ότι στη σύνοδο «One Ocean» που πραγματοποιήθηκε στη Βρέστη τον Φεβρουάριο του 2022, η Γαλλία και η Κολομβία εγκαινίασαν έναν παγκόσμιο συνασπισμό για τον γαλάζιο άνθρακα και εγκαινιάστηκε επίσης ο συνασπισμός υψηλών φιλοδοξιών για τη BBNJ· 1. καλεί την ΕΕ να διαδραματίσει ηγετικό ρόλο στην προστασία των ωκεανών, στην αποκατάσταση των θαλάσσιων οικοσυστημάτων και την ευαισθητοποίηση σχετικά με τον ουσιαστικό ρόλο που διαδραματίζουν οι ωκεανοί στη διατήρηση ενός βιώσιμου πλανήτη για τους ανθρώπους και τα ζώα, καθώς και σχετικά με τα πολυάριθμα οφέλη που αποφέρουν στις κοινωνίες μας· θεωρεί ότι είναι σημαντικό, στο πλαίσιο αυτό, να βελτιωθεί η σχέση μας με τους ωκεανούς· ενθαρρύνει την Επιτροπή να προωθήσει την καλύτερη ενσωμάτωση των ζητημάτων διατήρησης των ωκεανών σε άλλους τομείς πολιτικής, μεταξύ άλλων σε επικείμενες διασκέψεις για το κλίμα και τη βιοποικιλότητα, ιδίως στην COP15 και την COP27·
(15) (16) (17)
Διεθνές Νομισματικό Ταμείο, «A strategy to protect whales can limit greenhouse gases and global warming» (Μια στρατηγική για την προστασία των φαλαινών μπορεί να περιορίσει τα αέρια του θερμοκηπίου και την υπερθέρμανση του πλανήτη), Δεκέμβριος 2019.
Ευρωπαϊκός Οργανισμός Περιβάλλοντος, «Ocean governance» (Διακυβέρνηση των ωκεανών), 5 Μαΐου 2022.
Όπως επιβεβαιώνεται στο ψήφισμα του Κοινοβουλίου, της 3ης Μαΐου 2022, με θέμα «Προς μια βιώσιμη γαλάζια οικονομία στην ΕΕ: ο ρόλος των τομέων της αλιείας και της υδατοκαλλιέργειας».